text: দৈনিক ইত্তেফাকের সহকারী সম্পাদক ফাইজুল ইসলামের মেয়ে ফাইজা ছিল পঞ্চম শ্রেণির মেধাবী ছাত্রী। স্থানীয় মাইলস্টোন স্কুলে পড়ত সে।
  গতকাল শোকসভায় 'নিরাপদ সড়ক চাই' আন্দোলনের চেয়ারম্যান ইলিয়াস কাঞ্চন বলেন, এ দেশে সড়ক দুর্ঘটনায় যত মানুষ মারা যায় কোনো দেশে যুদ্ধেও এত মানুষ মারা যায় না। তাই অবিলম্বে এ ব্যাপারে জরুরি অবস্থা ঘোষণা করা দরকার।
  সড়ক পরিবহন আইন কার্যকর না হওয়ায় ক্ষোভ প্রকাশ করে তিনি বলেন, কোনো দুর্ঘটনা ঘটলে সবাই দায়ীদের মৃত্যুদণ্ড চান। অথচ সংসদে পাস হওয়া এ সংক্রান্ত আইনে পাঁচ বছরের সাজা ঘোষণা করার পরে সেই আইন এখনও কার্যকর হয়নি। এখন এটিকে জামিনযোগ্য করার জন্য চালকরা অন্যায় দাবি জানিয়ে আসছেন। একমাত্র মেয়েকে হারিয়ে শোকাহত বাবা ফাইজুল ইসলাম সভায় কান্নায় ভেঙে পড়েন। এ সময় উপস্থিত অন্যদের চোখেও পানি এসে যায়। কান্নাজড়িত কণ্ঠে ফাইজুল বলেন, ব্রিজে যদি স্পিডব্র্রেকার (গতিরোধক) থাকত, তাহলেও হয়তো আমার মেয়েটা বেঁচে যেত। এখানে গাড়ির গতি এত বেশি কেন প্রশ্ন রেখে তিনি বলেন, আগে মিরপুরে থাকতাম। সেখানে এতটা গতির সঙ্গে পরিচিত ছিলাম না। এ এলাকায় এসেছি বেশিদিন হয়নি। তিনি আরও বলেন, সাংবাদিক হিসেবে বহুবার দুর্ঘটনার বিরুদ্ধে লিখতে হয়েছে। মেয়ের মৃত্যুর পর আজীবন এ পেশাতেই থাকার কথা ব্যক্ত করেন তিনি।
  মানববন্ধনে মাইলস্টোন স্কুল অ্যান্ড কলেজের শিক্ষার্থীরাও অংশ নেয়। এ সময় তাদের হাতে সড়ক দুর্ঘটনাবিরোধী বিভিন্ন প্ল্যাকার্ড শোভা পায়। শিক্ষার্থীদের কণ্ঠে স্লোগান ওঠে- 'নিরাপদ সড়ক চাই, সূচি হত্যার বিচার চাই', 'বাবার কাঁধে মেয়ের লাশ, চাই না চাই না'। এ সময় সূচির স্মরণে এক মিনিট নীরবতা ও দোয়া মোনাজাত করা হয়।
  বক্তারা বলেন, সূচির দুর্ঘটনার জন্য দায়ী চালকের পাশে একজন অভিনেতা বসা ছিলেন। তাদের গাড়ি ও মোবাইল হস্তগত করা গেলেও এখনও দায়ীদের চিহ্নিত করে গ্রেফতার করা হয়নি। সড়কে অপমৃত্যুকে জাতীয় দুর্যোগ ঘোষণা করে প্রয়োজনীয় পদক্ষেপ নিতে প্রধানমন্ত্রীর দৃষ্টি আকর্ষণ করেন তারা।